**Ministru kabineta noteikumu projekta
“Grozījumi Ministru kabineta 2018. gada 13. februāra noteikumos Nr.87 “Grāmatvedības uzskaites kārtība budžeta iestādēs””
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2018. gada 13. februāra noteikumos Nr.87 “Grāmatvedības uzskaites kārtība budžeta iestādēs”” (turpmāk – noteikumu projekts) mērķis ir pilnveidot regulējumu par kārtību, kādā Valsts ieņēmumu dienests veic tā administrēto nodokļu, nodevu un citu tā administrēto uz valsts budžetu attiecināmo maksājumu grāmatvedības uzskaiti.Noteikumu projekts stāsies spēkā pēc tā pieņemšanas vispārējā kārtībā un to sāk piemērot, veicot grāmatvedības uzskaiti par 2021. gadu. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Noteikumu projekts izstrādāts pēc Finanšu ministrijas iniciatīvas.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likuma par budžetu un finanšu vadību 29.panta otrā daļa paredz, ka sākot ar 2021.gada 1.janvāri Valsts ieņēmumu dienesta (turpmāk – VID) administrēto nodokļu, nodevu un citu tā administrēto uz valsts budžetu attiecināmo maksājumu grāmatvedības uzskaiti kārto Valsts ieņēmumu dienests. Ministru kabineta 2018. gada 13. februāra noteikumi Nr.87 “Grāmatvedības uzskaites kārtība budžeta iestādēs” (turpmāk – MK noteikumi Nr.87) nosaka VID administrēto nodokļu, nodevu un citu tā administrēto uz valsts budžetu attiecināmo maksājumu uzskaites prasības. Šajos noteikumos noteiktās normas 2018.gadā tika ietvertas ar mērķi savlaicīgi noteikt kārtību, kāda būs jāievēro no 2021.gada 1.janvāra, lai nodrošinātu jaunas informācijas sistēmas izstrādi, gan zināmu noteiktību VID, lai sagatavotos valsts budžetā veikto maksājumu uzskaites maiņai. VID ir konstatējis, ka ņemot vērā pirms 2021.gada VID izmantoto informācijas sistēmu funkcionalitāti, jaunās Maksājumu administrēšanas informācijas sistēmas (turpmāk – MAIS) risinājumus un kopš 2018.gada notikušās izmaiņas valsts budžeta ieņēmumu administrēšanas procesā, nepieciešams precizēt MK noteikumos Nr.87 ietvertās prasības, lai tās piemērotu grāmatvedības uzskaitē 2021.gadā.Noteikumu projektā paredzētas šādas izmaiņas:1. Atbilstoši MK noteikumu Nr.87 358.punktam VID valsts budžeta ieņēmumus, tai skaitā piešķirtos atvieglojumus, atzīst saskaņā ar nodokļu maksātāju deklarācijās norādīto valsts budžeta ieņēmumu maksājuma summu. Nodokļu maksātāji valsts budžeta ieņēmumu maksājumus aprēķina saskaņā ar konkrēto nodokļu likumu, kurā ir noteikta šī maksājuma aprēķināšanas un nomaksas kārtība. Piemēram, konkrētais likums nosaka nodokļu bāzi, ar nodokli apliekamos ienākumus, samazinātas nodokļa likmes, darījumu vērtības, atvieglojumus, atlaides un citus koriģējošos lielumus, kas ir saistoši nodokļu maksātājam, lai varētu VID sniegt korektu informāciju deklarāciju veidā par apliekamo notikumu un pārskata periodu, par kuru veikts konkrētā nodokļa aprēķins.Ņemot vērā, ka nodokļa maksātāja iesniegtajā deklarācijā nav norādīta piešķirtā atvieglojuma summa, atbilstoši MK noteikumu Nr.87 358.punktam VID nav pamata šādu informāciju iegrāmatot. Lai nodrošinātu, ka VID uzskaita piešķirtos atvieglojumus un tos uzrāda finanšu pārskatā, noteikumu projektā paredzēts veikt grozījumus, nosakot, ka piešķirtos atvieglojumus VID aprēķina saskaņā ar VID iekšējā normatīvā aktā noteikto kārtību un iegrāmato saskaņā ar veikto aplēsi.2. Šobrīd MK noteikumu Nr.87 359.punktā ir noteikts detalizēts ieņēmumu atzīšanas periods katram valsts budžeta ieņēmumu veidam vai to grupām. VID ir izvērtējis, ka atbilstoši likuma “Par nodokļiem un nodevām” 23.1 panta nosacījumiem nepieciešams precizēt atsevišķu valsts budžeta ieņēmumu atzīšanas periodu. Ņemot vērā iespējamās izmaiņas nodokļu politikā arī turpmāk, Finanšu ministrija izvērtēja, ka šobrīd MK noteikumu Nr.87 359.punktā paredzētā detalizētā kārtība valsts budžeta ieņēmumu uzskaitē ir nesamērīga, tāpēc, lai nākotnē samazinātu administratīvo slogu ārējo normatīvo aktu grozījumu veikšanai, noteikumu projektā paredzēts, ka VID valsts budžeta ieņēmumu veidus, kuriem piemēro uzkrāšanas principu un kuriem – naudas plūsmas principu, nosaka iekšējos normatīvos aktos. **Vienlaikus veikti precizējumi arī 360.punktā, kas nosaka konkrētus ieņēmumu veidus – nodokļus un uzņēmējdarbības riska valsts nodevu, kam nosakāms apliekamais notikums atbilstoši uzkrāšanas principam. Ņemot vērā, ka VID plāno uzkrāšanas principu ieviest arī citu valsts budžeta ieņēmumu uzskaitē, piemēram, ieņēmumiem no patentmaksas, valsts nodevas par numerācijas lietošanas tiesībām un maksājumiem par valsts kapitāla izmantošanu, noteikumu projektā paredzēts, ka VID iekšējos normatīvos aktos apliekamo notikumu nosaka visiem valsts budžeta ieņēmumu veidiem, kam tas nepieciešams.**3. MK noteikumu Nr.87 362. un 371. punkts un 451.2. un 451.3. apakšpunkts paredz uzkrāto ieņēmumu un uzkrāto saistību atzīšanu pārskata perioda beigās, kā arī to reversēšanu nākamā pārskata perioda sākumā. Atbilstoši MAIS risinājumam uzkrātos ieņēmumus un uzkrātās saistības nākamajā pārskata gadā pārgrāmato attiecīgi prasību vai saistību kontos nevis reversē. Noteikumu projektā paredzēts attiecīgi precizēt šo punktu redakciju. MK noteikumu Nr.87 noslēguma jautājumu 451.2. un 451.3. apakšpunktā paredzēts, ka valsts budžeta ieņēmumus vai nodokļu pārmaksas, kuras attiecas uz pārskata periodu pirms uzkrāšanas principa ieviešanas datuma, bet par kuriem attaisnojuma dokuments nav saņemts līdz uzkrāšanas principa ieviešanas datumam, sākotnēji atzīst uzkrāto ieņēmumu vai uzkrāto saistību kontos un uzkrāšanas principa ieviešanas datumā reversē. Ņemot vērā, ka 2021.gada pārskatā šos darījumus uzrāda kā pārskata perioda darījumus, minētās normas nav nepieciešamas skaidra un patiesa priekšstata sniegšanai par valsts budžeta ieņēmumu uzskaiti pārskata gadā, tāpēc veikti grozījumi, kas paredz sākotnēji atzītos valsts budžeta ieņēmumus uzskaitīt prasību vai saistību kontos. Piemēram, 2021.gadā saņemta deklarācija par 2020.gada decembra apliekamiem darījumiem un maksājamo nodokli līdz 2021.gada 23.janvārim. Noteikumu projekts paredz, ka saskaņā ar saņemto deklarāciju VID atzīst prasības par maksājamo nodokli.4.Izstrādājot MK noteikumus Nr.87 bija paredzēts, ka ieņēmumus no valstij piekritīgās mantas atsavināšanas atzīst saskaņā ar noslēgto līgumu un izrakstīto pēcapmaksas rēķinu. Izvērtējot spēkā esošos normatīvos aktus, kas nosaka kārtību, kādā atsavina valstij piekritīgo mantu, secināms, ka ieņēmumus no mantas atsavināšanas saskaņā ar vispārējiem grāmatvedības uzskaites principiem var atzīt tikai pēc maksājuma saņemšanas, kad ieņēmumi ir droši ticami. Attiecīgi MK noteikumu Nr.87 380.punktā minētās prasības nepieciešams izslēgt.5.Šobrīd MK noteikumu Nr.87 381.punkts paredz, ka VID samazina atzītos valsts budžeta ieņēmumus par izmaksām, kas saistītas ar valstij piekritīgās mantas glabāšanu, realizāciju, nodošanu bez maksas vai iznīcināšanu. Ņemot vērā š.g. 1.jūlijā Valsts sekretāru sanāksmē izsludinātos grozījumus Ministru kabineta 2013.gada 26.novembra noteikumos Nr.1354 “Kārtība, kādā veicama valstij piekritīgās mantas uzskaite, novērtēšana, realizācija nodošana bez maksas, iznīcināšana un realizācijas ieņēmumu ieskaitīšana valsts budžetā” (VSS-954), kur svītrots 5.punkts attiecībā uz šādu izmaksu segšanu no ieņēmumiem, noteikumu projektā paredzēts svītrot 381.punktu.**6. MK noteikumu Nr.87 451.1.apakšpunktā noteikts pienākums VID veikt prasību un saistību par valsts budžeta ieņēmumiem sākotnējo inventarizāciju, taču, lai samazinātu šīs normas interpretāciju, noteikumu projektā papildināts, ka šo inventarizāciju veic VID iekšējos normatīvos aktos noteiktā kārtībā.****7**. MK noteikumu Nr.87 454.punktā paredzēts precizēt sākotnējo prasību vērtības samazinājuma noteikšanas metodes, Nodokļu informācijas sistēma, kuru VID lietoja līdz MAIS ieviešanai, nenodrošina visu nepieciešamo informāciju, lai veiktu vērtības samazinājuma aprēķinu saskaņā ar MK noteikumu Nr.87 189.punkta prasībām. Vērtības samazinājumu prasībām VID aprēķina saskaņā ar iekšējā normatīvā aktā apstiprinātām metodēm, ievērojot MK noteikumu Nr.87 188.punktu.**8.** MK noteikumu Nr.87 373., 374. un 455.punktā paredzēts VID administrēto valsts budžeta ieņēmumu uzskaitē veidot uzkrājumus un iespējamās saistības, kas izriet no valsts budžeta ieņēmumu administrēšanas, tomēr izvērtējot normatīvos aktus, kas nosaka kārtību, kādā veic valsts budžeta ieņēmumu uzskaiti un VID saimnieciskās darbības uzskaiti, secināms, ka šādi izdevumi uzskaitāmi VID saimnieciskās darbības uzskaitē, tāpēc noteikumu projektā paredzēts izslēgt šīs normas attiecībā uz VID administrēto valsts budžeta ieņēmumu uzskaiti. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Valsts kase, Valsts ieņēmumu dienests |
| 4. | Cita informācija | MK noteikumi Nr.87 stājās spēkā 2019.gadā, nosakot atsevišķas jaunas prasības darījumu grāmatvedības uzskaitē. Kopš 2019.gada šo noteikumu piemērošanas laikā ir konstatēti vairāki nepieciešamie redakcionālie precizējumi, lai uzlabotu budžeta iestāžu izpratni par noteikumu prasībām. Ievērojot Valsts kancelejas ieteikumus, lai mazinātu normatīvismu, grozījumus MK noteikumos Nr.87 paredzēts **veikt** pēc iespējas retāk. Noteikumu projektā ietvertie grozījumi nepieciešami, lai MK noteikumos Nr.87 ietvertās prasības VID piemērotu tā administrēto valsts budžeta ieņēmumu grāmatvedības uzskaitē 2021.gadā. Valsts kase apkopo visus nepieciešamos precizējumus un veiks citus attiecīgos grozījumus 2022.- 2023.gada laikā. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts ieņēmumu dienests |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts neietekmē kopējo administratīvo slogu. |
| 3. | Administratīvo izmaksu monetārs novērtējums | Noteikumu projekts šo jomu neskar. |
| 4. | Atbilstības izmaksu monetārs novērtējums | Noteikumu projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | **Noteikumu projektā iekļautās normas saistītas ar** Ministru kabineta 19.06.2018. **noteikumu** Nr. 344 “Gada pārskata sagatavošanas kārtība” **(turpmāk – MK noteikumi Nr.344) prasībām** attiecībā uz informācijas sniegšanu finanšu pārskata pielikumā par pārskata gadā piešķirtiem nodokļu atvieglojumiem, ņemot vērā normatīvajos aktos nodokļu un nodevu jomā noteikto par nodokļu deklarācijā ietverto informāciju un VID veiktās aplēses par pārskata gadā piešķirtiem nodokļu atvieglojumiem. **Grozījumi MK noteikumos Nr.344 izsludināti 2021.gada 20.maija Valsts sekretāru sanāksmē, protokols Nr.19, 6.§, tie ir saskaņoti ar protokolā noteiktajām institūcijām un š.g. 21.jūlijā iesniegti Ministru kabinetā.** |
| 2. | Atbildīgā institūcija | Finanšu ministrija (Valsts kase) |
| 3. | Cita informācija | **Nav** |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts tiešu ietekmi uz sabiedrību neatstāj, tas skar Valsts ieņēmumu dienestā strādājošos no finanšu uzskaites aspekta.**Uzziņa par noteikumu izstrādi 05.07.2021. publicēta Ministru kabineta tīmekļvietnē sadaļā “Valsts kanceleja” – “Sabiedrības līdzdalība”****(**[**https://www.mk.gov.lv/lv/ministru-kabineta-diskusiju-dokumenti**](https://www.mk.gov.lv/lv/ministru-kabineta-diskusiju-dokumenti)**) un Finanšu ministrijas tīmekļvietnē sadaļā “Sabiedrības līdzdalība”****(**[**http://www.fm.gov.lv/lv/sabiedribas\_lidzdaliba/tiesibu\_aktu\_projekti/valsts\_budzeta\_politika**](http://www.fm.gov.lv/lv/sabiedribas_lidzdaliba/tiesibu_aktu_projekti/valsts_budzeta_politika)**). Noteikumu projekts un anotācijas projekts 14.07.2021. publicēts Valsts kases tīmekļvietnē sadaļā “Sabiedrības līdzdalība” (https://www.kase.gov.lv/valsts-kase/sabiedribas-lidzdaliba).** Līdz ar to sabiedrības pārstāvji varēja līdzdarboties projekta izstrādē, rakstveidā sniedzot viedokļus par projektu. |
| 2. | Sabiedrības līdzdalība projekta izstrādē | **Pēc informācijas par noteikumu projektu ievietošanas Valsts kases, Finanšu ministrijas un Ministru kabineta tīmekļvietnē viedokļi par noteikumu projektu no sabiedrības pārstāvju puses nav iesniegti.** |
| 3. | Sabiedrības līdzdalības rezultāti | Attiecībā uz noteikumu projektā paredzētiem grozījumiem sabiedrības intereses netiek skartas |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekta izpilde neietekmēs pārvaldes funkcijas vai institucionālo struktūru un cilvēkresursus. |
| 3. | Cita informācija | Nav. |

Finanšu ministrs Jānis Reirs

Sirbu 67094257

Inese.Sirbu@kase.gov.lv